### NN 136/2024 (27.11.2024.), Pravilnik o načinu vođenja očevidnika o osobama koje su lišene prava na roditeljsku skrb

MINISTARSTVO PRAVOSUĐA, UPRAVE I DIGITALNE TRANSFORMACIJE

2251

Na temelju članka 177. stavka 3. Obiteljskog zakona (»Narodne novine«, broj 103/15, 98/19 i 47/20) ministar pravosuđa, uprave i digitalne transformacije donosi

PRAVILNIK

O NAČINU VOĐENJA OČEVIDNIKA O OSOBAMA KOJE SU LIŠENE PRAVA NA RODITELJSKU SKRB

Članak 1.

Ovim Pravilnikom propisuje se način vođenja očevidnika o osobama koje su lišene prava na roditeljsku skrb (dalje u tekstu: Očevidnik).

Članak 2.

(1) Očevidnik vodi ministarstvo nadležno za poslove pravosuđa (dalje u tekstu: Ministarstvo).

(2) Očevidnik se vodi u elektroničkom obliku.

Članak 3.

Očevidnik sadrži:

– podatke o osobi koja je lišena prava na roditeljsku skrb: osobno ime, OIB, datum rođenja i prebivalište

– podatke o djetetu/djeci u odnosu na koje/koju je osoba lišena prava na roditeljsku skrb: osobno ime, OIB, datum rođenja i prebivalište

– podatke o sudu i odluci o lišenju prava na roditeljsku skrb: naziv suda, poslovni broj odluke, datum donošenja odluke, datum pravomoćnosti odluke

– podatke o sudu i odluci o vraćanju prava na roditeljsku skrb: naziv suda, poslovni broj odluke, podatke o djetetu/djeci u odnosu na koje se vraća pravo na roditeljsku skrb, datum donošenja odluke, datum pravomoćnosti odluke.

Članak 4.

Ovlašteni službenik suda najkasnije u roku od osam dana od dana pravomoćnosti sudske odluke o lišenju prava na roditeljsku skrb odnosno o vraćanju prava na roditeljsku skrb u sustav e-Spis unosi podatke koji se upisuju u Očevidnik te elektroničkim putem Ministarstvu omogućava uvid u sudske odluke, čime se one smatraju dostavljene Ministarstvu.

Članak 5.

(1) Na temelju podataka iz Očevidnika za osobu koja podnosi zahtjev izdaje se uvjerenje da osoba nije lišena prava na roditeljsku skrb odnosno obavijest o nemogućnosti izdavanja uvjerenja zbog evidentirane činjenice lišenja prava na roditeljsku skrb u Očevidniku.

(2) Zahtjev za izdavanje uvjerenja iz stavka 1. ovoga članka podnosi se na obrascu koji je sastavni dio ovoga Pravilnika.

(3) Zahtjev za izdavanje uvjerenja iz stavka 1. ovog članka može se podnijeti u elektroničkom obliku putem sustava e-Građani, u kojem slučaju se izdano uvjerenje odnosno obavijest dostavlja u Osobni korisnički pretinac ovoga sustava.

(4) Tijela državne uprave, druga državna tijela te javne službe koje podatke iz Očevidnika koriste u okviru obavljanja poslova iz svog zakonom propisanog djelokruga imaju pravo dohvata podataka odnosno uvjerenja iz Očevidnika za potrebe vođenja postupaka pred tim tijelima.

Članak 6.

Stupanjem na snagu ovog Pravilnika prestaje važiti Pravilnik o načinu vođenja očevidnika o osobama lišenih prava na roditeljsku skrb (»Narodne novine«, broj 77/04).

Članak 7.

Ovaj Pravilnik objavit će se u »Narodnim novinama«, a stupa na snagu 2. prosinca 2024.

Klasa: 011-02/24-08/08
 Urbroj: 514-03-02-01-01/01-24-01
 Zagreb, 14. studenoga 2024.

Ministar
 Damir Habijan, v. r.

Obrazac – Zahtjev za izdavanje uvjerenja da osoba nije lišena prava na roditeljsku skrb

ZAHTJEV ZA IZDAVANJE
 UVJERENJA DA OSOBA NIJE LIŠENA PRAVA NA RODITELJSKU SKRB

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum i mjesto rođenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa prebivališta/boravišta/za dostavu uvjerenja: \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakt podaci: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Svrha traženja uvjerenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum zahtjeva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vlastoručni potpis osobe koja traži izdavanje uvjerenja:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_